Groen Skerpioene ondersoek klagte van bloed, afval in Nyl | Netwerk24
Groen Skerpioene ondersoek klagte van bloed, afval in Nyl
Deur Jeanelle Greyling 04 Februarie 2019 06:56
'n Skermgreep van 'n video op die VF Plus se webtuiste, waar Modimolle se munisipale abattoir glo bloed en afval in die Nylrivier stort. Foto: Skermafdruk
Die Groen Skerpioene gaan glo die VF Plus se klag oor erge besoedeling van die Nylrivier in die Modimolle-gebied in Limpopo ondersoek.
Luidens 'n mediaverklaring van dié party word die rivier met riool, bloed en fetusse van Modimolle se munisipale abattoir besoedel.
Die party het sowat twee weke gelede strafregtelike klagte teen die munisipale bestuurders van die Waterberg-distriksmunisipaliteit, die Modimolle-Mookgophong- plaaslike munisipaliteit en die bestuurder van die munisipale abattoir op Modimolle ingedien.
"Die huidige situasie is onaanvaarbaar en skep 'n daadwerklike gesondheidsrisiko vir mens en dier," sê Marcelle Maritz, VF Plus-leier in Limpopo.
"Dit is ook 'n blatante oortreding van die Waterwet en verskeie ander omgewingswette."
Yolanda Meissenheimer, ondersoekbeampte van die Groen Skerpioene, het glo opdrag gegee dat die abattoir enige verdere storting van bloed of afval in die rivier summier moet staak.
Die VF Plus sal Maandag die situasie by die abattoir dophou om seker te maak die opdrag word uitgevoer.
Albi Modise, woordvoerder van die departement van omgewingsake, het Sondag herhaaldelik gesê hy kry nie die Groen Skerpioene in die hande om kommentaar oor die saak te lewer nie.